*****

ΚΑΝΟΝΙΣΜΟΣ (ΕΟΚ) αριθ. 676/89 ΤΗΣ ΕΠΙΤΡΟΠΗΣ

της 16ης Μαρτίου 1989

για τροποποίηση του κανονισμού (ΕΟΚ) αριθ. 3418/82 περί των λεπτομερειών θέσεως σε πώληση ελαιούχων σπόρων που βρίσκονται στην κατοχή οργανισμών παρεμβάσεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2210/88 (2), και ιδίως το άρθρο 26 παράγραφος 3,

Εκτιμώντας:

ότι ο κανονισμός αριθ. 724/67/ΕΟΚ του Συμβουλίου της 17ης Οκτωβρίου 1967 περί καθορισμού των όρων παρεμβάσεως για τους ελαιούχους σπόρους κατά τη διάρκεια των δύο τελευταίων μηνών της περιόδου εμπορίας καθώς και των αρχών διαθέσεως των σπόρων που αγοράζονται από τους οργανισμούς παρεμβάσεως (3), όπως τροποποιήθηκε τελευταία από τον κανονισμό (ΕΟΚ) αριθ. 2382/79 (4), προβλέπει ότι η διάθεση προς πώληση ελαιούχων σπόρων που βρίσκονται στην κατοχή οργανισμών παρεμβάσεως πραγματοποιείται με δημοπρασία· ότι ο κανονισμός (ΕΟΚ) αριθ. 3418/82 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 2305/86 (6), προβλέπει ότι η δημοπρασία αυτή πραγματοποιείται με διαρκή πώληση ή με πώληση κατά διαστήματα·

ότι, για την πώληση κατά διαστήματα, πρέπει να εξασφαλίζεται ότι η πώληση πραγματοποιείται με βάση τους όρους τιμών που εμποδίζουν την επιδείνωση της κατάστασης που επικρατεί στην αγορά· ότι αυτό επιτυγχάνεται εάν η τιμή πωλήσεως ανταποκρίνεται τουλάχιστον στην τιμή της τοπικής αγοράς χωρίς να είναι κατώτερη από την τιμή αγοράς στην παρέμβαση· ότι, με τους όρους αυτούς, είναι δυνατόν να ανατίθεται στους οργανισμούς παρεμβάσεως το καθήκον της δημοσίευσης της προκήρυξης δημοπρασίας και της κατακύρωσης των συμβάσεων μετά από την έναρξη της δημοπρασίας από την Επιτροπή·

ότι πρέπει να διευκρινίζονται οι προσαρμογές που επηρεάζουν την τιμή παρεμβάσεως στο πλαίσιο της διαρκούς πωλήσεως και την τιμή αγοράς στην παρέμβαση στο πλαίσιο των πωλήσεων κατά διαστήματα, κατ' εφαρμογή του κανονισμού αριθ. 136/66/ΕΟΚ·

ότι, στο τέλος της περιόδου εμπορίας, πρέπει να λαμβάνεται υπόψη μια τιμή αυξημένη με όλες τις μηνιαίες προσαυξήσεις για να αποφευχθούν διαταραχές της αγοράς·

ότι πρέπει, κατά συνέπεια, να τροποποιηθεί ανάλογα ο κανονισμός (ΕΟΚ) αριθ. 3418/82·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3418/82 τροποποιείται ως εξής:

1. Στο άρθρο 2, η παράγραφος 1 αντικαθίσταται από το ακόλουθο κείμενο:

«1. Οι οργανισμοί παρεμβάσεως πωλούν τους ελαιούχους σπόρους που βρίσκονται στην κατοχή τους, με τους όρους που καθορίζονται στο παρόν άρθρο και στο άρθρο 3, σε κάθε αγοραστή που προσφέρει τουλάχιστον την τιμή παρεμβάσεως που ισχύει την ημέρα υποβολής της προσφοράς, η τιμή δε αυτή προσαυξάνεται κατά 1 Ecu ανά 100 χιλιόγραμμα.

Η τιμή παρεμβάσεως προσαρμόζεται, κατά περίπτωση, με:

- το ποσό που αναφέρεται στο άρθρο 27α παράγραφος 4 του κανονισμού αριθ. 136/66/ΕΟΚ,

- την επιδότηση που αναφέρεται στο άρθρο 24α παράγραφος 1 του κανονισμού αριθ. 136/66/ΕΟΚ,

- τις μηνιαίες προσαυξήσεις που αναφέρονται στο άρθρο 25 του κανονισμού αριθ. 136/66/ΕΟΚ.

Εντούτοις, για δεδομένη περίοδο εμπορίας, η τιμή παρέμβασης που πρέπει να λαμβάνεται υπόψη μετά την περίοδο που προβλέπεται στο άρθρο 26 παράγραφος 1 του κανονισμού αριθ. 136/66/ΕΟΚ είναι εκείνη που ισχύει κατά τη διάρκεια του τελευταίου μήνα αυτής της περιόδου.»

2. Στο άρθρο 2 παράγραφος 2, ο όρος «τέλεξ» αντικαθίσταται από τους όρους «τέλεξ ή τηλεφωτοαντιγραφή».

3. Στο άρθρο 3 παράγραφος 1, το δεύτερο εδάφιο αντικαθίσταται από το ακόλουθο κείμενο:

«Εντούτοις, οι προσφορές γίνονται αποδεκτές μόνο μετά την τρίτη εργάσιμη ημέρα μετά την ημέρα της δημοσίευσης της προκήρυξης του διαγωνισμού στην Επίσημη Εφημερίδα των Ευρωπαϊκών Κοινοτήτων, και μέχρι την ημέρα της δημοσίευσης της προκήρυξης του διαγωνισμού τον επόμενο μήνα.»

4. Τα άρθρα 5 έως 9 αντικαθίστανται από το ακόλουθο κείμενο:

«Άρθρο 5

Στην απόφαση που αναφέρεται στο άρθρο 4, προσδιορίζονται, ιδίως:

α) οι ποσότητες που τίθενται σε δημοπρασία·

β) η πρώτη και η τελευταία ημέρα της προθεσμίας για την υποβολή των προσφορών·

γ) ο τόπος αποθηκεύσεως των ποσοτήτων που τίθενται σε πώληση.

Μεταξύ της ημερομηνίας δημοσιεύσεως της αποφάσεως αυτής και της ημερομηνίας που προβλέπεται για την πρώτη υποβολή των προσφορών, πρέπει να τηρείται προθεσμία τουλάχιστον δέκα ημερών.

Άρθρο 6

1. Οι οργανισμοί παρεμβάσεως συντάσσουν την προκήρυξη δημοπρασίας σύμφωνα με τις διατάξεις της παραγράφου 2 και η δημοσιότητα αυτής εξασφαλίζεται με την τοιχοκόλλησή της στην έδρα των οργανισμών παρεμβάσεως. Στις εν λόγω προκηρύξεις καθορίζουν τις προθεσμίες υποβολής προσφορών για κάθε μερική δημοπρασία.

2. Οι οργανισμοί παρεμβάσεως δημοσιεύουν, τουλάχιστον οκτώ ημέρες πριν από την ημερομηνία που καθορίζεται για την πρώτη υποβολή προσφορών, την προκήρυξη δημοπρασίας σύμφωνα με το υπόδειγμα που αναφέρεται στο παράρτημα ΙΙ και η οποία περιλαμβάνει, κατά περίπτωση, τις ρήτρες και τους όρους πωλήσεως, που συμπληρώνουν και συμβαδίζουν με τις διατάξεις του παρόντος κανονισμού.

Η προκήρυξη, καθώς και όλες οι τροποποιήσεις αυτής, διαβιβάζεται στην Επιτροπή πριν από τη λήξη της πρώτης προθεσμίας υποβολής των προσφορών.

3. Οι παρτίδες που δεν κατακυρώνονται κατά τη διάρκεια μερικής δημοπρασίας περιλαμβάνονται στην επόμενη μερική δημοπρασία.

Άρθρο 7

1. Οι προσφορές πρέπει να παραλαμβάνονται το αργότερο κατά την ημερομηνία και την ώρα που καθορίζονται στην προκήρυξη δημοπρασίας.

Οι προσφορές που παραλαμβάνονται μετά την προβλεπόμενη προθεσμία ή που δεν πληρούν τους όρους πωλήσεως δεν λαμβάνονται υπόψη.

2. Η προσφορά πρέπει να αναφέρει το προτεινόμενο ποσό εκφραζόμενο στο εθνικό νόμισμα του κράτους μέλους όπου βρίσκονται αποθηκευμένοι οι σπόροι, ανά 100 χιλιόγραμμα προϊόντος του ποιοτικού τύπου, παραδοτέο με μεταφορικό μέσο χωρίς στοίβαξη, στην έξοδο της αποθήκης του οργανισμού παρεμβάσεως.

Άρθρο 8

1. Η προσφορά που λαμβάνεται πρέπει να αντιστοιχεί τουλάχιστον με την τιμή που διαπιστώνεται, για ισοδύναμη ποσότητα και για αντιπροσωπευτική ποσότητα, στην αγορά του τόπου αποθηκεύσεως ή, ελλείψει αυτής, στην πλησιέστερη αγορά, λαμβανομένων υπόψη των εξόδων μεταφοράς. Δεν είναι δυνατόν, σε καμία περίπτωση, να είναι κατώτερη από την τιμή αγοράς στην παρέμβαση που αναφέρεται στο άρθρο 26 παράγραφος 1 του κανονισμού αριθ. 136/66/ΕΟΚ, που ισχύει την τελευταία ημέρα της προθεσμίας υποβολής των προσφορών, προσαρμοσμένης, κατά περίπτωση, με:

- το ποσό που αναφέρεται στο άρθρο 27α παράγραφος 4 του κανονισμού αριθ. 136/66/ΕΟΚ,

- την επιδότηση που αναφέρεται στο άρθρο 24α παράγραφος 1 του κανονισμού αριθ. 136/66/ΕΟΚ,

- τις μηνιαίες προσαυξήσεις που αναφέρονται στο άρθρο 25 του κανονισμού αριθ. 136/66/ΕΟΚ.

Εντούτοις, για δεδομένη περίοδο εμπορίας, η τιμή παρέμβασης που πρέπει να λαμβάνεται υπόψη μετά την περίοδο που προβλέπεται στο άρθρο 26 παράγραφος 1 του κανονισμού αριθ. 136/66/ΕΟΚ είναι εκείνη που ισχύει κατά τη διάρκεια του τελευταίου μήνα της περιόδου.

2. Όταν, για δεδομένη παρτίδα, η υψηλότερη τιμή προτείνεται σε περισσότερες από μία προσφορές, η κατακύρωση γίνεται με κλήρωση.

Άρθρο 9

Το ενδιαφερόμενο κράτος μέλος ενημερώνει την Επιτροπή, σε προθεσμία δεκαπέντε ημερών μετά το κλείσιμο της δημοπρασίας, ως προς το αποτέλεσμα αυτής, αναφέροντας, ιδίως, τις τιμές πωλήσεως των διαφόρων παρτίδων και τις ποσότητες που έχουν πωληθεί.»

5. Παρεμβάλλεται το ακόλουθο άρθρο 10α:

«Άρθρο 10α

Η προκήρυξη δημοπρασίας μπορεί να προβλέπει, στην περίπτωση που ορισμένες παρτίδες υπερβαίνουν τους 1 000 τόνους, την κατάτμησή τους.»

6. Στο άρθρο 11 παράγραφος 1, η πρώτη φράση αντικαθίσταται από το ακόλουθο κείμενο:

«Οι προσφορές που αναφέρονται στα άρθρα 3 και 7 πρέπει να περιέλθουν στον αρμόδιο οργανισμό, είτε καταθέτοντας στην έδρα του την προσφορά γραπτώς έναντι αποδείξεως παραλαβής, είτε απευθύνοντας την προσφορά με συστημένη επιστολή, τέλεξ, τηλεφωτοαντιγραφή ή τηλεγράφημα.»

7. Στο άρθρο 11 παράγραφος 6 και στο άρθρο 13 παράγραφος 3, οι όροι «κανονισμός (ΕΟΚ) αριθ. 1204/72» αντικαθίστανται από τους όρους «κανονισμός (ΕΟΚ) αριθ. 2681/83 (ΕΕ αριθ. L 266 της 28. 9. 1983, σ. 1).»

8. Στο άρθρο 13, η παράγραφος 1 αντικαθίσταται από το ακόλουθο κείμενο:

«1. Ο οργανισμός παρεμβάσεως ενημερώνει αμέσως όλους τους υπερθεματιστές για το αποτέλεσμα της συμμετοχής τους στη δημοπρασία. Απευθύνει στους αγοραστές, με συστημένη επιστολή, τέλεξ, τηλεγράφημα ή τηλεφωτοαντιγραφή, δήλωση της κατακυρώσεως της δημοπρασίας.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Μαρτίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 197 της 26. 7. 1988, σ. 1.

(3) ΕΕ αριθ. 252 της 19. 10. 1967, σ. 10.

(4) ΕΕ αριθ. L 274 της 31. 10. 1979, σ. 7.

(5) ΕΕ αριθ. L 360 της 21. 12. 1982, σ. 19.

(6) ΕΕ αριθ. L 201 της 24. 7. 1986, σ. 21.